Sporočilo medijem

**Korak bližje h boljšemu upravljanja nejavnih družb**

**Ljubljana, 20. aprila 2015 – Gospodarska zbornica Slovenije, Združenje nadzornikov Slovenije in Ministrstvo za gospodarski razvoj in tehnologijo so na današnjem srečanju slavnostno podpisali Sporazum o sodelovanju pri pripravi Kodeksa upravljanja za nejavne družbe. Podpisniki pričakujejo, da bo kodeks pripravljen v roku dveh do treh mesecev.**

Že ob samem podpisu je predsednik GZS, mag. **Samo Hribar Milič**, dejal, da smo z današnjim podpisom pripravili osnovne gradnike korporativnega upravljanja vseh družb, ne glede na njihovo velikost, dejavnost ali tržno prisotnost. Po Hribar Miličevih besedah mora dobro korporativno upravljanje po eni strani zagotoviti ustrezne spodbude za poslovodstvo pri zasledovanju ciljev, ki so v interesu družbe in njenih lastnikov, po drugi pa tudi ustrezen nadzor**.**

**Borut Jamnik**, predsednik ZNS je izpostavil, da je ključnega pomena, da lastniki družbe ne razumejo kot svojo last, temveč kot samostojno osebo, ki mora spoštovati zakonodajo in avtonomna pravila.

Minister **Zdravko Počivalšek** pa je izpostavil predvsem, da novi kodeks ne sme predstavljati nove birokratske ovire, temveč možnost samoregulatornega okvirja, ki bo poslovodstvu družbe omogočal zagotavljanje dolgoročne uspešnosti.

Namen Kodeksa je izboljšanje ekonomske sposobnosti, zagotavljanja dostopa do kapitala in izboljšanje investicijske klime za slovenska podjetja. Referenčni kodeks bo predstavljal most zaupanja, transparentnosti in odgovornosti med lastniki, vlagatelji, financerji, zaposlenimi, poslovnimi partnerji in družbami.

Pričakujemo, da bo Kodeks skupaj s Smernicami korporativne integritete povečal zavedanje o pomembnosti dobrega in etičnega upravljanja družb, in da bo posledično dejansko prinesel zdrave spremembe slovenskemu gospodarstvu in gospodarskemu okolju v Sloveniji.

Služba za strateško komuniciranje